BANKROT BO‘LGAN “O‘ZBEKQIShLOQMASh” OAJ KORXONASI NOMENKLATURASI QIShLOQ XO‘JALIGI TEXNIKASI IShLAB ChIQARIShINI SAQLAB QOLISh ChORA-TADBIRLARI TO‘G‘RISIDA

O‘zbekiston Respublikasi Prezidentining “Qishloq xo‘jaligi mashinasozligi tarmog‘ini yanada isloh qilish chora-tadbirlari to‘g‘risida” 2008-yil 4-apreldagi 830-son qarorini bajarish yuzasidan hamda qishloq xo‘jaligini ilgari “O‘zbekqishloqmash” OAJ tomonidan ishlab chiqarilgan texnika bilan ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Moliya vazirligi, Davlat mulki qo‘mitasi, Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasining qishloq xo‘jaligi texnikasi va unga butlovchi buyumlar ishlab chiqarishni tashkil etish uchun tugatilayotgan “O‘zbekqishloqmash” OAJdan “Agregat zavodi” OAJga:
 tugatish qiymati bo‘yicha — ilovaga* muvofiq ro‘yxat bo‘yicha ishlab chiqarish asbob-uskunalarini “Agregat zavodi” OAJning ustav fondidagi davlat ulushini ko‘paytirish hisobiga;
 tekin asosda — konstruktorlik va texnologik hujjatlarni, shuningdek texnologik jihozlarni berish to‘g‘risidagi taklifiga rozilik berilsin.
 2. O‘zbekiston Respublikasi Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi ko‘rsatib o‘tilgan ishlab chiqarish asbob-uskunalari, konstruktorlik va texnologik hujjatlar, shuningdek texnologik jihozlar “Agregat zavodi” OAJga berilishini ta’minlasin.
 3. Belgilansinki:
 ishlab chiqarish asbob-uskunalarini qayta joylashtirish, montaj qilish, ishga tushirish-sozlash ishlari va ishlab chiqarish quvvatlarini qishloq xo‘jaligi texnikasi ishlab chiqarishga tayyorlash “Agregat zavodi” OAJning o‘z mablag‘lari hisobiga amalga oshiriladi;
 “Agregat zavodi” OAJ 2009-yildan boshlab “O‘zbekqishloqmash” OAJning qishloq xo‘jaligi texnikasi nomenklaturasi ishlab chiqarilishini va bosqichma-bosqich modernizatsiya qilinishini ta’minlasin.
 4. O‘zbekiston Respublikasi Davlat mulki qo‘mitasi:
 O‘zbekiston Respublikasi Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi, Adliya vazirligi bilan birgalikda investorlarning investitsiya majburiyatlarini va ularni bajarish jadvallarini aniq aks ettirgan holda “O‘zbekqishloqmash” OAJning ko‘chmas mol-mulkini sotishga shartnomalar tuzishda “O‘zbekqishloqmash” OAJning tugatuvchi boshqaruvchisiga ko‘maklashsin;
 investorlar qabul qilgan investitsiya majburiyatlari ular tomonidan bajarilishi ustidan qat’iy nazoratni ta’minlasin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari U.U. Rozuqulov zimmasiga yuklansin.